**ข้อปฏิบัติเบื้องต้น สำหรับการศึกษาดูงาน/ ฝึกอบรม/ ฝึกปฏิบัติงาน**

**ของแพทย์ประจำบ้าน กลุ่มงานการแพทย์จิตเวชเด็กและวัยรุ่น**

1. ข้อบังคับเบื้องต้น สำหรับการศึกษาดูงาน/ ฝึกอบรม/ ฝึกปฏิบัติงาน ดังต่อไปนี้

1.1 ให้สถานศึกษา องค์กร หรือหน่วยงานใด ๆ ประสงค์จะส่งนักศึกษา แพทย์ หรือแพทย์ประจำบ้าน เข้าศึกษาดูงาน/ ฝึกอบรม/ ฝึกปฏิบัติงาน ณ กลุ่มงานการแพทย์จิตเวชเด็กและวัยรุ่น สถาบันสุขภาพจิตเด็กและวัยรุ่นภาคตะวันออกเฉียงเหนือ ให้แสดงความประสงค์ล่วงหน้า เป็นหนังสือต่อผู้อนุญาต อย่างน้อย 30 วัน พร้อมกับให้แจ้งรายละเอียด เพื่อการประกอบการพิจารณา ดังต่อไปนี้

1.1.1 เหตุผล และความจำเป็น

1.1.2 หลักสูตรการศึกษา

1.1.3 ระยะเวลาของการฝึกอบรม/ ศึกษาดูงาน/ ฝึกปฏิบัติงาน

1.1.4 จำนวนนักศึกษา/ แพทย์/ แพทย์ประจำบ้าน ที่จะเข้ารับการศึกษาดูงาน/ ฝึกอบรม/ ฝึกปฏิบัติงาน

ในกรณี ที่ได้รับการอนุญาตแล้ว ให้หน่วยงาน แจ้งการอนุญาตไปยัง สถานศึกษา องค์กร หรือหน่วยงาน นั้น ๆ ทราบด้วย

ในกรณี ที่ไม่มีเหตุสมควรอนุญาต ให้ให้หน่วยงาน แจ้งการไม่อนุญาตไปยัง สถานศึกษา องค์กร หรือหน่วยงานนั้น ๆ ทราบด้วย

1.2 การศึกษาดูงาน/ ฝึกอบรม/ ฝึกปฏิบัติงาน ให้อยู่ในความรับผิดชอบของแพทย์ หรืออาจารย์ ที่สถาบันฯ และอยู่ภายใต้การกำกับดูแลของอาจารย์ที่ปรึกษาจากต้นสังกัด

1.3 นักศึกษา แพทย์ หรือแพทย์ประจำบ้าน ต้องปฏิบัติตามกฎระเบียบ ข้อบังคับ ของสถาบันฯ

1.4 นักศึกษา แพทย์ หรือแพทย์ประจำบ้าน ต้องมีพฤติกรรมอันเหมาะสม ต่อผู้ให้การฝึกอบรม ผู้ร่วมงาน และผู้ป่วย ไม่กระทำการใด ๆ ที่จะเป็นการนำมาซึ่งความเสื่อมเสียชื่อเสียงเกียรติคุณของวงการแพทย์

1.5 นักศึกษา แพทย์ หรือแพทย์ประจำบ้าน ต้องรับผิดชอบ และปฏิบัติงาน ตามที่ได้รับมอบหมาย ให้เรียบร้อย ถูกต้อง ตามหลักวิชา เป็นตัวอย่างที่ดีแก่ผู้ร่วมงาน

1.6 นักศึกษา แพทย์ หรือแพทย์ประจำบ้าน ต้องปฏิบัติงานตามที่ได้รับมอบหมาย ทั้งวาจา และลายลักษณ์อักษร โดยต้องถือว่าเป็นหน้าที่ที่ต้องปฏิบัติ โดยไม่มีข้อยกเว้น

1.7 ในระหว่างศึกษาดูงาน/ ฝึกอบรม/ ฝึกปฏิบัติงาน พบว่านักศึกษา แพทย์ หรือแพทย์ประจำบ้าน ประพฤติตนเสื่อมเสีย ขาดความรับผิดชอบ ไม่สนใจในการศึกษาดูงาน/ ฝึกอบรม/ ฝึกปฏิบัติงาน หรือมีปัญหาอื่นๆ ที่คณาจารย์พิจารณาว่าไม่เหมาะสม สถาบันฯ มีสิทธิให้นักศึกษา แพทย์ หรือแพทย์ประจำบ้านผู้นั้น ออกจากการศึกษาดูงาน/ ฝึกอบรม/ ฝึกปฏิบัติงานได้

2. สถานที่ การติดต่อประสานงาน

ณ กลุ่มงานการแพทย์จิตเวชเด็กและวัยรุ่น สถาบันสุขภาพจิตเด็กและวัยรุ่นภาคตะวันออกเฉียงเหนือ ชั้น 2 ตึกอำนวยการ โทรศัพท์ 0 - 4391 - 0770 - 1 ต่อ 1204

3. วิธีการติดต่อประสานงาน

สถาบันฯ ได้รับหนังสือราชการ หรือหนังสื่ออื่น ๆ ที่มีลักษณะคล้ายกัน มีชื่อเรียกเป็นอย่างอื่น จากต้นสังกัด สถานศึกษา องค์กร หรือหน่วยงานนั้น ๆ ที่ประสงค์ จะเข้ารับการศึกษาดูงาน/ ฝึกอบรม/ ฝึกปฏิบัติงาน โดยต้องได้รับการพิจารณา และได้รับการอนุญาต จากรองผู้อำนวยการกลุ่มภารกิจพัฒนาสู่ความเป็นเลิศ แล้วจึงดำเนินการตามขั้นตอน ต่อไปได้

4. นักศึกษา แพทย์ หรือแพทย์ประจำบ้าน ที่มีความประสงค์จะเข้ารับการศึกษาดูงาน/ ฝึกอบรม /ฝึกปฏิบัติงาน ณ กลุ่มงานการแพทย์ สถาบันสุขภาพจิตเด็กและวัยรุ่นภาคตะวันออกเฉียงเหนือ โดยมีความประสงค์ต้องการสถานที่ หรือสิ่งอำนวยความสะดวก เช่น การบริการห้องพักรับรองที่อยู่อาศัย เป็นต้น จะต้องติดต่อประสานงาน กับเจ้าหน้าที่ล่วงหน้าก่อน เป็นการเฉพาะเจาะจง โดยการติดต่อประสานงานดังกล่าวนั้น อาจจะได้รับการพิจารณาอนุมัติ หรือไม่นั้น แล้วแต่ดุลพินิจ ของผู้อำนวยการ สถาบันสุขภาพจิตเด็กและวัยรุ่นภาคตะวันออกเฉียงเหนือ

5. กลุ่มงานการแพทย์จิตเวชเด็กและวัยรุ่น สถาบันสุขภาพจิตเด็กและวัยรุ่นภาคตะวันออกเฉียงเหนือ มีแนวทางการพิจารณา ในการรับนักศึกษา แพทย์ แพทย์ประจำบ้าน ที่มีความประสงค์จะเข้ารับการ ศึกษาดูงาน/ ฝึกอบรม/ ฝึกปฏิบัติงาน โดยแบ่งสาขา และหลักเกณฑ์ ดังต่อไปนี้

5.1 แพทย์ประจำบ้าน สาขาจิตเวชเด็กและวัยรุ่น

5.1.1 รับแพทย์ประจำบ้าน สาขาจิตเวชเด็กและวัยรุ่น ชั้นปีที่ 3 และ 4

5.1.2 รับการศึกษาดูงาน ฝึกอบรม และการฝึกปฏิบัติงาน ไม่เกิน ครั้งละ 2 คน /เดือน

5.1.3 รับการศึกษาดูงาน ฝึกอบรม และการฝึกปฏิบัติงาน ไม่เกิน คนละ 1 เดือน /ครั้ง

5.2 แพทย์ประจำบ้าน สาขาจิตเวชทั่วไป

5.2.1 รับแพทย์ประจำบ้าน สาขาจิตเวชทั่วไป ชั้นปีที่ 2 และ 3

5.2.2 รับการศึกษาดูงาน ฝึกอบรม และการฝึกปฏิบัติงาน ไม่เกิน ครั้งละ 2 คน /เดือน

5.2.3 รับการศึกษาดูงาน ฝึกอบรม และการฝึกปฏิบัติงาน ไม่เกิน คนละ 2 สัปดาห์ /ครั้ง

5.3 แพทย์ประจำบ้าน สาขาอื่น ๆ

5.3.1 รับแพทย์ประจำบ้าน สาขาอื่น ๆ รับการศึกษาดูงาน ฝึกอบรม และการฝึกปฏิบัติงาน ไม่เกิน คนละ 2 สัปดาห์ /ครั้ง

5.3.2 รับการศึกษาดูงาน ฝึกอบรม และการฝึกปฏิบัติงาน ไม่เกิน ครั้งละ 2 คน /เดือน

5.3.3 รับแพทย์ประจำบ้าน สาขาอื่นๆ ชั้นปีที่ 2 ขึ้นไป

5.4 แพทย์และนักศึกษาแพทย์

5.4.1 รับนักศึกษาแพทย์ ชั้นปีที่ 4 ขึ้นไป

5.4.2 รับการศึกษาดูงาน ฝึกอบรม และการฝึกปฏิบัติงาน ไม่เกิน ครั้งละ 2 คน /เดือน

5.4.3 รับการศึกษาดูงาน ฝึกอบรม และการฝึกปฏิบัติงาน ไม่เกิน คนละ 1 เดือน /ครั้ง

6. กลุ่มงานการแพทย์จิตเวชเด็กและวัยรุ่น สถาบันสุขภาพจิตเด็กและวัยรุ่นภาคตะวันออกเฉียงเหนือ มีความพร้อมในการรับ นักศึกษา แพทย์ หรือแพทย์ประจำบ้าน รับการศึกษาดูงาน/ ฝึกอบรม/ ฝึกปฏิบัติงาน รวมทั้งสิ้นแล้ว ไม่เกิน ครั้งล่ะ 2 คน /สัปดาห์ ทั้งนี้ ไม่นับรวม แพทย์ประจำบ้าน สาขาจิตเวชเด็กและวัยรุ่น